b'\n_START_ARTICLE_\nRobert P. Patterson\n_START_SECTION_\nEl\xc3\xa4m\xc3\xa4\n_START_PARAGRAPH_\nRobert Patterson syntyi Glens Fallsissa vuonna 1891. H\xc3\xa4nen vanhempansa olivat Charles R. Patterson ja Lodice E. Porter. H\xc3\xa4n sai alemman korkeakoulututkinnon Union Collegesta, ja vuonna 1915 h\xc3\xa4n valmistui Harvardin yliopiston oikeustieteelliselt\xc3\xa4 osastolta. Patterson soti ensimm\xc3\xa4isess\xc3\xa4 maailmansodassa. Sodan j\xc3\xa4lkeen h\xc3\xa4n perusti asianajotoimiston New Yorkiin. Patterson meni naimisiin Margaret Tarleton Winchesterin kanssa tammikuussa 1920. He saivat yhteens\xc3\xa4 nelj\xc3\xa4 lasta: yhden pojan ja kolme tyt\xc3\xa4rt\xc3\xa4._NEWLINE_Vuodet 1930\xe2\x80\x931939 oli New Yorkin etel\xc3\xa4isen piirin piirioikeuden tuomarina ja t\xc3\xa4m\xc3\xa4n j\xc3\xa4lkeen vuoden muutoksenhakutuomioistuimen tuomarina. Vuonna 1940 presidentti Franklin D. Roosevelt nimitti Pattersonin apulaissotaministeriksi. H\xc3\xa4n ty\xc3\xb6skenteli l\xc3\xa4heisesti apulaislaivastoministeri James Forrestalin kanssa. Harry S. Truman nimitti Pattersonin sotaministeriksi vuonna 1945. Patterson kannatti sotaministerin\xc3\xa4 Yhdysvaltain voimakasta sotilaallista l\xc3\xa4sn\xc3\xa4oloa muilla mantereilla. Kun vuonna 1947 armeijan eri siivet yhdistettiin, niin Patterson kielt\xc3\xa4ytyi taloudellisten syiden takia puolustusministerin virasta. H\xc3\xa4n palasi lakimieheksi, mutta oli edelleen poliittisesti aktiivinen. H\xc3\xa4n kannatti julkisesti Trumanin ulkomaanpolitiikkaa._NEWLINE_Patterson kuoli 22. tammikuuta 1952 lento-onnettomuudessa. American Airlinesin lento 6780 joutui onnettomuuteen, kun se oli laskeutumassa Newarkin kansainv\xc3\xa4liselle lentoasemalle.'